Lisa

majandus- ja infotehnoloogiaministri 07.09.2023

käskkiri nr 138

Põlevkivisektori töötajate tööle asumise ja oskuste arendamise toetamine

**Toetuse andmise tingimuste abikõlblikkuse periood**

01.01.2024–31.12.2029

**Elluviija**

Eesti Töötukassa

**Rakendusasutus**

Majandus- ja Kommunikatsiooniministeerium

**Rakendusüksus**

Riigi Tugiteenuste Keskus



**Sisukord**

[1. Reguleerimisala ja seosed Eesti pikaajalise arengustrateegiaga „Eesti 2035“ ja valdkondlike arengukavadega 3](#_Toc143606217)

[2. Toetatavad tegevused 4](#_Toc143606218)

[2.1. Tööle asumise toetus 4](#_Toc143606219)

[2.2. Oskuste arendamise toetamine 5](#_Toc143606220)

[2.2.1. Tasemeõppes osalemise toetus 5](#_Toc143606221)

[2.2.2. Mikrokvalifikatsiooni omandamise toetus 7](#_Toc143606222)

[2.3. Riigiabi ja vähese tähtsusega abi 8](#_Toc143606223)

[3. Näitajad 8](#_Toc143606224)

[4. Tegevuste eelarve 9](#_Toc143606225)

[5. Kulude abikõlblikkus 9](#_Toc143606226)

[6. Toetuse maksmise tingimused ja kord 10](#_Toc143606227)

[7. Elluviija kohustused 11](#_Toc143606228)

[8. Aruandlus 11](#_Toc143606229)

[9. TAT muutmine 12](#_Toc143606230)

[10.Finantskorrektsiooni tegemise alused ja kord 13](#_Toc143606231)

[11. Vaiete lahendamine 13](#_Toc143606232)

# Reguleerimisala ja seosed Eesti pikaajalise arengustrateegiaga „Eesti 2035“ ja valdkondlike arengukavadega

Käskkirjaga reguleeritakse perioodi 2021–2027 ühtekuuluvuspoliitika fondide meetmete nimekirja meetme 21.6.1.6 „Tööleasumise toetamine ning täiend- ja ümberõppe toetamine“ rakenduskavaga kooskõlas oleva sekkumise 21.6.1.61 „Töölt-tööle liikumise ning töötajate ümber-profileerimise toetused põlevkivisektori töötajatele“ toetuse andmise ning kasutamise tingimusi ja korda“ (edaspidi TAT).

TAT-s sätestatud kulude abikõlblikkusele, toetuse maksetaotluse menetlemisele ja maksmisele, toetuse tagasinõudmisele ning elluviija kohustuste osas kohaldatakse Vabariigi Valitsuse 12. mai 2022. a määrust nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ (edaspidi *ühendmäärus*).

Toetuse kasutamisega seotud teavet, kuludokumente ja aruandeid esitatakse ning aruandevormid ning juhendid tehakse kättesaadavaks perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse (edaspidi *ÜSS2021\_2027*) § 21 lõikes 3 sätestatud e-toetuse keskkonna kaudu. Kui e-toetuse keskkonnas ei ole vastava dokumendiliigi esitamist ette nähtud, esitab esindusõiguslik isik dokumendi elektroonselt digitaalselt allkirjastatuna.

* 1. Seosed **Euroopa Liidu ja Eesti riigi eesmärkidega**

1.1.1. TAT on seotud perioodi 2021–2027 ühtekuuluvuspoliitika fondide rakenduskava poliitikaeesmärgiga 6 „Õiglane üleminek“ (prioriteet nr 10) ja Euroopa Liidu erieesmärgiga „Õiglane üleminek“[[1]](#footnote-2), millega nähakse ette sihtotstarbeline rahastamine Ida-Virumaale õiglase ülemineku mehhanismi alusel ühtekuuluvuspoliitika raames, et tegeleda majanduslike ja sotsiaalsete kuludega, mis tulenevad üleminekust kliimaneutraalsele majandusele.

1.1.2. Eesti riigi pikaajalises arengustrateegias „Eesti 2035“[[2]](#footnote-3) (edaspidi *strateegia „Eesti 2035“*) on seatud sihiks, et Eestis elavad arukad ja tegusad inimesed. TAT tegevused panustavad strateegia „Eesti 2035“ alasihti „Arukas inimene“.

Toetatavate tegevuste panust regionaalselt tasakaalustatud arengusse hinnatakse strateegia „Eesti 2035“ näitajaga „Tööjõus osalemise määr 15–74. a“, panust ligipääsetavuse tagamisse näitajaga „Ligipääsetavuse näitaja“, panust soolise võrdõiguslikkuse tagamisse näitajaga „Soolise võrdõiguslikkuse indeks“ ning panust võrdsete võimaluste tagamisse näitajaga „Hoolivuse ja koostöömeelsuse mõõdik“.

TAT on kujundatud vastavalt heaolu arengukavale 2023–2030 ja Vabariigi Valitsuse tegevusprogrammile 2023–2027.

1.1.3. Käskkirjaga reguleeritakse Eesti riigi 2023.–2026. aasta eelarvestrateegia tulemusvaldkonna „Heaolu” tööturuprogrammi meetme „Kõrge tööhõive taseme saavutamine ja hoidmine” tegevuse „Aktiivsed ja passiivsed tööturumeetmed“ elluviimist.

# 2. Toetatavad tegevused

Tegevuste käigus tagatakse, et eri vanuses, soost, rahvusest ja piirkonnast sihtrühma liikmetel on võrdsed võimalused tegevustes osalemiseks. Meetmest toetatakse tegevusi, mis ei kahjusta oluliselt keskkonnaeesmärke Euroopa Parlamendi ja nõukogu määruse (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.06.2020, lk 13–43), artikli 17 tähenduses.

Käskkirja alusel ellu viidavad tegevused on kooskõlas ühendmääruse §-ga 7.

## 2.1. Tööle asumise toetus

**2.1.1. Tegevuse eesmärk**

Tööle asumise toetuse eesmärk on soodustada Ida-Virumaal põlevkivisektori ettevõttes töö kaotanud inimeste liikumist uuele tööle muus valdkonnas. Tööle asumise toetust makstakse, et motiveerida põlevkivisektori töötajaid Ida-Virumaal pärast töö kaotamist kiiresti uut tööd otsima ning vähendada pikaajalise töötuse ja kaasnevate sotsiaalsete probleemide kujunemise riski.

Põlevkivisektori ettevõttena käsitatakse Ida-Virumaal tegutsevaid ettevõtjaid, kes omavad kehtivat põlevkivi kaevandamise luba, või sellega samasse kontserni kuuluvaid põlevkivi töötlevaid või tootmisseadmete remondi ja hooldusega või logistikaga tegelevaid ettevõtjaid (edaspidi koos *põlevkivisektori ettevõte*).

**2.1.2. Tegevuse rakendamise tingimused**

2.1.2.1. Tööle asumise toetust makstakse isikule, kes vastab kõigile järgmistele tingimustele:

1. töötas viimati enne töötuna arvele võtmist põlevkivisektori ettevõttes ning on töötamise lõppemisest 60 päeva jooksul töötuna arvele võetud;
2. kelle töötamise kestus põlevkivisektori ettevõttes töölepingu või teenuse osutamiseks sõlmitud võlaõigusliku lepingu alusel oli töötuna arvele võtmisele vahetult eelnenud 36 kuu jooksul kokku vähemalt 24 kuud;
3. kellele on töötuskindlustuse seaduse § 6 alusel pärast 23.09.2023 tehtud töötuskindlustushüvitise määramise otsus;
4. kes asub 100 päeva jooksul alates töötuskindlustushüvitise määramise otsuse tegemise päevast, kuid mitte varem kui 01.01.2024, töötamise registri andmetel tähtajatult avalikku teenistusse või töölepingu alusel tööle füüsilisest isikust ettevõtja juurde, avalik-õiguslikku või eraõiguslikku juriidilisse isikusse, mis ei ole põlevkivisektori ettevõte.

2.1.2.2. Isikul on õigus tööle asumise toetusele punkti 2.1.2.1 alapunktis 4 nimetatud tingimustel töötamise ajal, kuid mitte kauem kui:

1. kuus kuud alates töölepingu alusel tööle või avalikku teenistusse asumisest juhul, kui isiku töötuskindlustuse seaduse alusel arvutatud töötuskindlustusstaaž (edaspidi *töötuskindlustusstaaž*) töötuskindlustushüvitise määramisel on lühem kui viis aastat;
2. üheksa kuud alates töölepingu alusel tööle või avalikku teenistusse asumisest juhul, kui isiku töötuskindlustusstaaž töötuskindlustushüvitise määramisel on viis kuni kümme aastat;
3. 12 kuud alates töölepingu alusel tööle või avalikku teenistusse asumisest juhul, kui isiku töötuskindlustusstaaž töötuskindlustushüvitise määramisel on kümme aastat või enam.

2.1.2.3. Tööle asumise toetust makstakse juhul, kui isik esitab avalduse tööle asumise toetuse saamiseks enne tööle asumist või hiljemalt 60 päeva jooksul tööle asumisest.

**2.1.3. Tegevuse tulemus**

Tööle asumise toetuse abil on põlevkivisektoris töö kaotanud inimesed kiiremini teise valdkonda tööle asunud, vähenenud on pikaajalise töötuse ja kaasnevate sotsiaalsete probleemide kujunemise risk.

**2.1.4. Tegevuse sihtrühm**

Põlevkivisektori ettevõttes töö kaotanud isik, kes on või oli Eesti Töötukassas Ida-Viru maakonnas töötuna arvel.

**2.1.5. Tegevuse abikõlblikkuse periood**

01.01.2024–31.12.2029.

## 2.2. Oskuste arendamise toetamine

Oskuste arendamise toetamise eesmärk on lihtsustada põlevkivisektori ettevõttes töötanud ja töötavate inimeste tööalast liikumist, soodustades piirkonnas vajalike oskuste omandamist.

## 2.2.1. Tasemeõppes osalemise toetus

**2.2.1.1. Tegevuse eesmärk**

Tasemeõppes osalemise toetuse eesmärk on toetada põlevkivisektori ettevõtte töötajaid või selles töötanud töötuid kutsehariduse või kõrghariduse omandamisel.

**2.2.1.2. Tegevuse rakendamise tingimused**

2.2.1.2.1. Tasemeõppes osalemise toetust makstakse kutsehariduse, rakenduskõrghariduse või bakalaureuseõppe õppekavadel kõrghariduse omandamiseks, kui isik asub õppima õppekohale, mida rahastatakse riikliku koolitustellimuse alusel, riigi tegevustoetusest või perioodi 2021–2027 ühtekuuluvuspoliitika fondide meetmete nimekirja meetme 21.6.1.7 „Ida-Viru täiendkoolituse mahu suurendamine ning uute tasemeõppe õppekavade arendamine ja käivitamine kutse- ja kõrghariduses“ alusel Õiglase Ülemineku Fondist. Kutsehariduse õppekavana ei arvestata kutsevaliku õppekava.

2.2.1.2.2. Tasemeõppes osalemise toetust makstakse:

1. töötule, kes töötas enne töötuna arvele võtmist viimati põlevkivisektori ettevõttes töölepingu või teenuse osutamiseks sõlmitud võlaõigusliku lepingu alusel;
2. 16-aastasele kuni vanaduspensioniealisele töötajale, kes töötab põlevkivisektori ettevõttes töölepingu või teenuse osutamiseks sõlmitud võlaõigusliku lepingu alusel ja kellel on arvestatud töötuskindlustuse seaduse alusel töötuskindlustusstaaži vähemalt 12 kuud taotluse esitamisele eelneva 36 kuu jooksul.

2.2.1.2.3. Tasemeõppes osalemise toetust makstakse töötule ja töötajale, kes toetuse taotlemise ajal ei õpi kutsehariduse, rakenduskõrghariduse või bakalaureuseõppe õppekaval või kelle õppima asumisest eelnimetatud õppekaval ei ole möödunud rohkem kui 60 kalendripäeva. Isikule, kelle töötuna arvelolek lõpetati tööturumeetmete seaduse § 12 lõike 1 punkti 3 alusel seoses sama seaduse § 8 lõike 4 punkti 10 tingimustele mittevastamisega, makstakse tasemeõppes osalemise toetust, kui ta taotleb toetust 60 kalendripäeva jooksul õppima asumisest. Õppima asumist arvestatakse Eesti hariduse infosüsteemi kantud andmete alusel.

2.2.1.2.4. Tasemeõppes osalemise toetust makstakse juhul, kui isik esitab tasemeõppes osalemise toetuse saamiseks taotluse ning asub õppima 12 kuu jooksul temaga tööturumeetmete seaduse §-is 7 sätestatud tegevuskavas tasemeõppes osalemises kokkuleppimisest.

2.2.1.2.5. Tasemeõppes osalemise toetust ei maksta isikule, kes Eesti hariduse infosüsteemi kantud andmete alusel on taotluse esitamisele eelneva 12 kuu jooksul katkestanud õpingud kutsehariduse, rakenduskõrghariduse või bakalaureuseõppe õppekaval, välja arvatud, kui isik õppis õppe- või koolituskohal, mille õppekulud tuli õppijal hüvitada.

2.2.1.2.6. Tasemeõppes osalemise toetust makstakse Eesti hariduse infosüsteemis märgitud õppimise alguskuupäevast. Toetust makstakse õppe nominaalkestuse jooksul, välja arvatud akadeemilisel puhkusel viibimise ajal.

2.2.1.2.7. Tasemeõppes osalemise toetust makstakse ühe kutse- või kõrghariduse omandamiseks.

2.2.1.2.8. Kui isik katkestab õpingud, lõpetatakse toetuse maksmine ja sel juhul võib Eesti Töötukassa maksta tasemeõppes osalemise toetust veel ühe kutse- või kõrghariduse omandamiseks.

2.2.1.2.9. Tasemeõppes osalemise toetuse maksmist ei lõpetata, kui Eesti hariduse infosüsteemi andmetel asub isik uuesti õppima 30 kalendripäeva jooksul õpingute katkestamisest. Toetuse maksmise jätkamise korral lahutatakse uue õppe nominaalkestusest juba välja makstud toetuse perioodid.

2.2.1.2.10. Töötule ja töötajale makstakse tasemeõppes osalemise toetust, kui ta asub õppima õppekava alusel:

1. mis valmistab ette töötamiseks põhikutsealal, mille kohta on kutseseaduse § 71 lõike 3 punktis 2 nimetatud tööjõuvajaduse uuringuga tuvastatud kasvav tööjõuvajadus ja mille tööjõu nõudlus ületab pakkumist, või erandina Eesti Töötukassa määratud ametisse, mille tööjõuvajadus tuleneb muust eelnimetatud uuringus põhjendatud asjaolust või
2. mille väljatöötamist või täiendamist on rahastatud perioodi 2021–2027 ühtekuuluvuspoliitika fondide meetmete nimekirja meetme 21.6.1.7 „Ida-Viru täiendkoolituse mahu suurendamine ning uute tasemeõppe õppekavade arendamine ja käivitamine kutse- ja kõrghariduses“ alusel Õiglase Ülemineku Fondist lähtuvalt Ida-Virumaa majanduse restruktureerimisel eelistatud kasvuvaldkondadest ja mitmekesistamise vajadusest. Toetatavate õppekavade loetelu edastab Eesti Töötukassale Haridus- ja Teadusministeerium.

2.2.1.2.11. Punktis 2.2.1.2.10. sätestatud piirangut ei kohaldata isikule, kes ei saa terviseseisundi tõttu senise töö tegemist jätkata. Vastavat terviseseisundit tõendab muu hulgas töötervishoiu- või muu arsti otsus või töövõime hindamise otsus või töölepingu ülesütlemisavaldus, mille kohaselt öeldakse töösuhe üles töölepingu seaduse § 88 lõike 1 punkti 1 alusel, või teade teenistusest vabastamise kohta avaliku teenistuse seaduse § 93 lõike 1 alusel.

2.2.1.2.12. Valdkonna põhikutsealade ja Õiglase Ülemineku Fondist rahastatavate õppekavade loetelu avaldatakse Eesti Töötukassa veebilehel.

2.2.1.2.13. Isikule, kellega on töötuna arvel oleku ajal kokku lepitud tasemeõppes osalemise toetusel osalemine, säilib toetuse saamise õigus ka pärast töötuna arvel oleku lõpetamist.

2.2.1.2.14. Töötajale, kes töötamise ajal esitas tasemeõppes osalemise toetuse avalduse, jätkatakse toetuse maksmist ka pärast töötamise lõpetamist või vanaduspensioniikka jõudmist.

**2.2.1.3. Tegevuse tulemus**

Tegevuse tulemusena on paranenud sihtrühma võimalused tasemeõppes osaleda, et täiendada oskusi oma erialal või omandada uus eriala. Suurenenud on sihtrühma valmisolek töökohta või valdkonda vahetada.

**2.2.1.4. Tegevuse sihtrühm**

Põlevkivisektori ettevõttes töötanud isik, kes on Eesti Töötukassas töötuna arvele võetud, ja põlevkivisektori ettevõtte töötaja.

**2.2.1.5. Tegevuse abikõlblikkuse periood**

01.01.2024–31.12.2029

## 2.2.2. Mikrokvalifikatsiooni omandamise toetus

**2.2.2.1. Tegevuse eesmärk**

Mikrokvalifikatsiooni omandamise toetuse eesmärk on toetada põlevkivisektori ettevõtte töötajate või selles töötanud isikute mikrokvalifikatsioonide omandamist.

**2.2.2.2. Tegevuse rakendamise tingimused**

2.2.2.2.1. Mikrokvalifikatsiooni omandamise toetust makstakse:

1. töötule, kes töötas enne töötuna arvele võtmist viimati põlevkivisektori ettevõttes töölepingu või teenuse osutamiseks sõlmitud võlaõigusliku lepingu alusel, ja kes alustas mikrokvalifikatsiooni omandamist pärast põlevkivisektori ettevõttes töötamist ja töötuna arvele tulekut;
2. 16-aastasele kuni vanaduspensioniealisele töötajale, kes töötab põlevkivisektori ettevõttes töölepingu või teenuse osutamiseks sõlmitud võlaõigusliku lepingu alusel mikrokvalifikatsiooni omandamise alustamise ajal.

2.2.2.2.2. Mikrokvalifikatsiooni omandamise toetust makstakse, kui on läbitud mikrokvalifikatsiooniõppe õppekava, mille maht on vähemalt 18 ainepunkti, ja kui õppe- või koolituskoht on rahastatud perioodi 2021–2027 ühtekuuluvuspoliitika fondide meetmete nimekirja meetme 21.6.1.7 „Ida-Viru täiendkoolituse mahu suurendamine ning uute tasemeõppe õppekavade arendamine ja käivitamine kutse- ja kõrghariduses“ alusel Õiglase Ülemineku Fondist.

2.2.2.2.3. Toetatavate mikrokvalifikatsiooniõppe õppekavade loetelu edastab Eesti Töötukassale Haridus- ja Teadusministeerium. Õiglase Ülemineku Fondist rahastatavate mikrokvalifikatsiooniõppe õppekavade loetelu avaldatakse Eesti Töötukassa veebilehel.

2.2.2.2.4. Töötukassa maksab isikule mikrokvalifikatsiooni omandamise toetust ühekordse väljamaksena kuue kuu jooksul pärast mikrokvalifikatsiooni omandamist. Toetust makstakse ajavahemikus 01.01.2024–30.11.2029 ühe mikrokvalifikatsiooni omandamiseks, mille omandamist alustati pärast 31.12.2023.

2.2.2.2.5. Isikule, kes töötuna arvel oleku ajal alustas mikrokvalifikatsiooni omandamist, makstakse mikrokvalifikatsiooni omandamise toetust ka pärast töötuna arvel oleku lõpetamist.

2.2.2.2.6. Töötajale, kes alustas mikrokvalifikatsiooni omandamist põlevkivisektoris töötamise ajal, makstakse mikrokvalifikatsiooni omandamise toetust ka pärast töötamise lõpetamist.

**2.2.2.3. Tegevuse tulemus**

Tegevuse tulemusena on paranenud sihtrühma võimalused ja motivatsioon uusi oskusi omandada, täiendades oskusi oma erialal või omandades uue eriala suuremat paindlikkust võimaldavas mikrokvalifikatsiooni vormis. Suurenenud on sihtrühma võimalus töökohta või valdkonda vahetada.

**2.2.2.4. Tegevuse sihtrühm**

Põlevkivisektori ettevõttes töötanud isik, kes on Eesti Töötukassas töötuna arvele võetud ja põlevkivisektori ettevõtte töötaja.

**2.2.2.5. Tegevuse abikõlblikkuse periood**

01.01.2024–31.12.2029

## 2.3. Riigiabi ja vähese tähtsusega abi

Käesoleva TAT raames antav toetus ei ole riigiabi ega vähese tähtsusega abi.

# 3. Näitajad

|  |  |  |  |  |  |
| --- | --- | --- | --- | --- | --- |
|  | **Näitaja nimetus (mõõtühik)** | **Algtase** | **Vahe-sihttase (2024)** | **Sihttase****(2029)** | **Selgitav teave** |
| **Meetmete nimekirja väljundnäitaja** | Osaluskordade arv  | 0 | 602 | 1298 | Tegevuste 2.1, 2.2.1 ja 2.2.2 näitaja. Loetakse osaluskordi, arvesse lähevad kõik tegevust alustanud (2.1, 2.2.1 ja 2.2.2) isikud. Unikaalseid isikuid koondnäitajas ei loeta. Üks inimene võib siseneda mitmesse teenusesse (nii 2.1, 2.2.1 ja 2.2.2) ja läheb siis nii mitmena ka arvesse. Allikaks on elluviija aruanded. |
| **Meetmete nimekirja tulemusnäitaja** | Pärast programmist lahkumist tööle läinud, sh füüsilisest isikust ettevõtjana tegutsema asunud osalejad (arv) | 0  | Ei kohaldu  | 1077 | Tegevuste 2.1, 2.2.1 ja 2.2.2 näitaja. Loendatakse peale sekkumist hõives olevaid unikaalseid osalejaid. Hõlmab ainult töötuna sisenenud isikuid. Allikaks on Statistikaameti andmed. |

# 4. Tegevuste eelarve

|  |  |  |  |
| --- | --- | --- | --- |
|  |  | **Summa** | **Osakaal** |
| 1 | **ÕÜFi toetus** | 5 000 000 | 70% |
| 2 | **Riiklik kaasfinantseering** | 2 142 857 | 30% |
| 3 | **Eelarve kokku** | 7 142 857 | 100% |

Täpsem finantsplaan ja eelarve kulukohtade kaupa on TAT lisas.

# 5. Kulude abikõlblikkus

5.1. Abikõlblikud kulud on:

5.1.1. tegevuse 2.1. raames makstav tööle asumise toetus ühe kalendrikuu eest 30 protsenti isiku keskmisest ühe kuu töötasust põlevkivisektori ettevõttes või ettevõtetes, kuid brutosummana kõige rohkem 1000 eurot ühes kuus.

5.1.2. tegevuse 2.2.1. raames makstav tasemeõppes osalemise toetus, mille suurus ühes kuus on riigieelarvega kehtestatud töötutoetuse 31-kordne päevamäär;

5.1.3. tegevuse 2.2.2. raames makstav mikrokvalifikatsiooni omandamise toetus, mille suurus on kolmekordne punktis 5.1.2. sätestatud tasemeõppes osalemise toetuse suurus mikrokvalifikatsiooni omandamise päeva seisuga.

5.2. Punkti 5.1.1. alusel tööle asumise toetuse suuruse arvutamisel lähtutakse isiku üheksa kuu keskmisest ühe kalendripäeva töötasust töötuskindlustuse andmekogu andmete alusel kooskõlas järgnevaga:

5.2.1. isiku keskmine ühe kalendripäeva töötasu leitakse viimasele kolmele töötamise kuule eelnenud üheksal töötamise kuul isikule põlevkivisektori ettevõtte või ettevõtete poolt töötuskindlustusmaksega maksustatud tasude summa, milles ei võeta arvesse töötuskindlustuse seaduse § 40 lõikes 2 nimetatud tasusid, jagamisel arvuga 270;

5.2.2. isiku puhul, kellele on viimasele kolmele töötamise kuule eelnenud perioodil makstud töötasu lühemal kui üheksakuulisel perioodil, võetakse aluseks tegelikult makstud tasude summa, milles ei võeta arvesse töötuskindlustuse seaduse § 40 lõikes 2 nimetatud tasusid, mis jagatakse töötatud kuude arvu ja 30 korrutisega;

5.2.3. isiku ühe kuu keskmine töötasu leitakse keskmise ühe kalendripäeva töötasu korrutamisel 30-ga;

5.2.4. töötamise kuudena võetakse arvesse kuud, mil töötuskindlustuse andmekogu andmete kohaselt on isikule välja makstud töötuskindlustusmaksega maksustatud tasusid.

5.3. Punktis 5.2.1. sätestatud kulu abikõlblikkus lõppeb ning tööle asumise toetuse maksmine lõpetatakse, kui toetuse aluseks olev töö- või teenistussuhe lõpeb või kui isik asub tööle põlevkivisektori ettevõttesse.

5.4. Punktis 5.2.1. sätestatud kulu ei loeta abikõlblikuks ning tööle asumise toetust ei maksta kuude eest, millal töö- või teenistussuhte kestus on alla 14 kalendripäeva.

# 6. Toetuse maksmise tingimused ja kord

6.1. Toetust makstakse vastavalt ühendmääruse § 27 lõike 1 punktile 1 tegelike kulude alusel kooskõlas punktiga 5.1.1., kui abikõlblik kulu on tekkinud ja see on tasutud, või § 28 lõikele 1 ühikuhinna alusel punktides 5.1.2. ja 5.1.3. nimetatud ulatuses, kui maksmise eelduseks olevad tingimused on täidetud.

6.2. Enne esimese makse saamist peab elluviija esitama rakendusüksusele (edaspidi *RÜ*):

6.2.1. väljavõtte oma raamatupidamise sise-eeskirjast, milles on kirjeldatud, kuidas TAT alusel hüvitatavaid kulusid ja nende tasumist eristatakse raamatupidamises muudest TAT elluviija kuludest;

6.2.2. vajadusel elluviija esindusõigusliku isiku antud digiallkirjastatud volikiri.

6.3. Punktis 6.2. nimetatud dokumente ei pea esitama, kui elluviija on varasema TAT rakendamisel nimetatud dokumendid esitanud ja neid ei ole enne uue TAT rakendamist muudetud. Elluviija esitab RÜ-le sellekohase kirjaliku kinnituse.

6.4. Makse saamise aluseks olevaid dokumente ja tõendeid esitab elluviija RÜ-le kõige harvem üks kord kvartalis ja kõige sagedamini üks kord kuus.

6.5. Makse aluseks olevate dokumentide menetlusaeg on kuni 80 kalendripäeva dokumentide saamisest arvates. RÜ maksab toetuse elluviijale välja, kui on tuvastanud hüvitamisele esitatud kulude abikõlblikkuse.

6.6. Lõppmakse saamiseks esitatavad dokumendid esitatakse koos lõpparuandega. Lõppmakse tehakse pärast tingimuste ja kohustuste täitmist ning RÜ kontrollitud lõpparuande kinnitamist.

# 7. Elluviija kohustused

7.1. Elluviija peab täitma lisaks ühendmääruse §-des 10 ja 11 sätestatud toetuse saaja kohustustele järgmist:

7.1.1. esitama rakendusasutusele (edaspidi *RA*) TAT järgmis(t)e eelarveaasta(te) eelarve kulukohtade kaupa kinnitamiseks jooksva aasta 1. novembriks;

7.1.2. esitama punktis 7.1.1. nimetatud dokumendid peale nende kinnitamist viie tööpäeva jooksul RÜ-le;

7.1.3. esitama RA nõudmisel TAT eelarve jagunemise aastate ja eelarveartiklite kaupa;

7.1.4. rakendama TAT-i vastavalt kinnitatud eelarvele;

7.1.5. esitama RA-le TAT eelarve täitmise aruande iga kuu 10. kuupäevaks eelmise kuu kohta RA poolt väljatöötatud vormil;

7.1.6. esitama RÜ-le järgneva eelarveaasta väljamaksete prognoosi 10. detsembriks või kümne tööpäeva jooksul peale eelarve kinnitamist, arvestades, et esimese eelarveaasta väljamaksete prognoos tuleb esitada 15 tööpäeva jooksul TAT kehtestamisest;

7.1.7. esitama korrigeeritud prognoosi järelejäänud eelarveaasta kohta, kui toetuse maksetaotlus erineb rohkem kui 25 protsendi võrra punktis 7.1.6. esitatud prognoosist.

# 8. Aruandlus

8.1. Elluviija esitab RÜ-le TAT tegevuste, tulemuste ja näitajate saavutamise edenemise vahearuande koos lisadega üldjuhul iga aasta 15. jaanuariks ja 31. juuliks vastavalt eelmise aasta 31. detsembri ja 30. juuni seisuga. Kui TAT tegevuste alguse ja esimese vahearuande esitamise tähtpäeva vahe on vähem kui neli kuud, esitatakse vahearuanne järgmiseks tähtpäevaks.

8.2. Elluviija tagab vajadusel korrektsete tegevustes osalejate andmete olemasolu sündmuste infosüsteemis iga kvartali lõpu seisuga hiljemalt kvartalile järgneva teise nädala lõpuks.

8.3. Elluviija esitab RÜ-le TAT tegevuste, tulemuste ja näitajate saavutamise edenemise lõpparuande 45 päeva jooksul alates TAT abikõlblikkuse perioodi lõppkuupäevast.

8.4. Kui keskkonna töös esineb tehniline viga, mis takistab aruande tähtaegset esitamist, loetakse aruande esitamise tähtajaks järgmine tööpäev peale vea kõrvaldamist.

8.5. Kui vahearuande ja lõpparuande esitamise vahe on vähem kui kuus kuud, esitatakse vaid lõpparuanne.

8.6. RÜ kontrollib 20 tööpäeva jooksul vahe- või lõpparuande (edaspidi koos *aruanne*) laekumisest, kas aruanne on vormikohane ja nõuetekohaselt täidetud.

8.7. Kui vahearuandes puudusi ei esine, kinnitab RÜ vahearuande.

8.8. Vahearuandes puuduste esinemise korral annab RÜ elluviijale vähemalt kümme tööpäeva puuduste kõrvaldamiseks ning RÜ kinnitab vahearuande viie tööpäeva jooksul peale puuduste kõrvaldamist.

8.9. Kui lõpparuandes puudusi ei esine, kinnitab RÜ lõpparuande.

8.10. Lõpparuandes puuduste esinemise korral annab RÜ elluviijale vähemalt kümme tööpäeva puuduste kõrvaldamiseks.

8.11. Aruandes kajastatakse info vastavalt andmeväljades nõutule.

8.12. Lõpparuandes peab lisaks vahearuandes nõutavale infole olema kajastatud ülevaade strateegia „Eesti 2035“ sihtide saavutamisest.

# 9. TAT muutmine

9.1. Kui ilmneb vajadus TAT tegevusi, tulemusi, eelarvet, näitajaid või TAT abikõlblikkuse perioodi muuta, esitab elluviija RA-le põhjendatud taotluse (edaspidi *TAT muutmise taotlus*).

9.2. RA vaatab TAT muutmise taotluse läbi 25 tööpäeva jooksul alates selle kättesaamisest ja annab hinnangu TAT muutmise taotluse kohta peale punktis 9.4. nimetatud RÜ edastatud ettepanekut ja punktis 9.8. nimetatud kooskõlastamist.

9.3. Puuduste esinemise korral annab RA elluviijale tähtaja puuduste kõrvaldamiseks. TAT muutmise taotluse menetlemise tähtaega võib pikendada puuduste kõrvaldamiseks ettenähtud tähtaja võrra.

9.4. RA edastab TAT muutmise taotluse peale läbivaatamist arvamuse avaldamiseks RÜ-le. RÜ-l on õigus teha muudatuste kohta ettepanekuid. RÜ esitatavate ettepanekute tähtaeg kooskõlastatakse RA-ga muudatuste sisust ja ulatusest lähtuvalt.

9.5. RÜ võib elluviijale või RA-le teha ettepanekuid TAT eelarve muutmiseks, kui aruandes esitatud andmetest või muudest asjaoludest selgub, et muudatuste tegemine on vajalik TAT eduka elluviimise tagamiseks.

9.6. TAT muutmist ei saa taotleda sagedamini kui üks kord kuue kuu jooksul, välja arvatud juhul, kui on olemas RÜ nõusolek.

9.7. RA võib TAT-i muuta, kui selgub, et muudatuste tegemine on vajalik TAT edukaks elluviimiseks või elluviijal ei ole toetuse kasutamist ettenähtud tingimustel võimalik jätkata. Kui rakendamisel on kalendriaasta lõpu seisuga tekkinud eelarveliste vahendite jääk, on RA-l õigus vähendada TAT kogueelarvet kalendriaasta kasutamata jäänud eelarve summa ulatuses.

9.8. TAT muutmiseks punkti 9.1. tähenduses ei loeta:

9.8.1 punktis 7.1.1. nimetatud järgmis(t)e eelarveaasta(te) eelarve kulukohtade kaupa esitamist ja muutmist;

9.8.2 eelarves näidatud toetuse muutumist aastati, tingimusel et TAT kogutoetuse summa ei muutu.

9.9. RA vaatab punkti 9.8. kohase muudatustaotluse läbi 20 tööpäeva jooksul ning puuduste mitteesinemise korral esitab punkti 9.8. kohaselt kooskõlastamisele. Peale kooskõlastamist esitab RA eelarve ministrile kinnitamiseks.

9.10. Punkti 9.8. kohases muudatustaotluses puuduste esinemise korral annab RA elluviijale tähtaja puuduste kõrvaldamiseks. Eelarve menetlemise tähtaega võib pikendada puuduste kõrvaldamiseks ettenähtud tähtaja võrra.

9.11. Eelnevalt RA-ga kirjalikult kooskõlastades ei eelda TAT muutmist konkreetse(te) aasta(te) eelarve muutmine tingimusel, et TAT kogutoetuse summa ei muutu, kui kinnitatud eelarve kuluridasid ei muudeta ühe kalendriaasta jooksul kumulatiivselt rohkem kui 15%.

9.12. Peale punktis 9.11. nimetatud muudatuste kooskõlastamist esitab elluviija viie tööpäeva jooksul muudetud eelarve koos RA kooskõlastusega RÜ-le e-toetuse keskkonna kaudu.

# 10.Finantskorrektsiooni tegemise alused ja kord

Finantskorrektsioone teeb RÜ vastavalt ühendmääruse §-dele 34–37.

# 11. Vaiete lahendamine

RA otsuse või toimingu vaide menetleja on RA. RÜ otsuse või toimingu vaide menetleja on RÜ. Vaide esitamisele ja menetlemisele kohalduvad ÜSS2021\_20*27*§-des 31 ja 32 nimetatud erisused haldusmenetluse seaduses sätestatud vaide esitamise regulatsioonile.Vaidlused riigiasutuste, sealhulgas valitsusasutuste vahel lahendatakse Vabariigi Valitsuse seaduses sätestatud korras.

**Lisa**

TAT finantsplaan ja eelarve kulukohtade kaupa

1. Euroopa Parlamendi 17. septembril 2020. a vastu võetud muudatusettepanekud ettepanekule võtta vastu Euroopa Parlamendi ja nõukogu määrus, millega asutatakse õiglase ülemineku fond (COM(2020)0022 – C9-0007/2020 – 2020/0006(COD)). [↑](#footnote-ref-2)
2. Eesti riigi pikaajaline arengustrateegia „Eesti 2035“, <https://www.valitsus.ee/strateegia-eesti-2035-arengukavad-ja-planeering/strateegia/arenguvajadused>. [↑](#footnote-ref-3)